Video: Leerders geskors ná onderonsie oor kos(Foto: Skermgreep uit die video) ŉ Onbekende getal leerders aan die Alexandra High School in Gauteng is geskors ná ŉ voorval waar kos by die skool gemors is. Steve Mabona, woordvoerder van die Gautengse departement van onderwys, sê die voorval het op 26 Januarie by die skool plaasgevind. “Beeldmateriaal van die voorval is wyd op sosiale media versprei en dit het tot vals beriggewing gelei.” Mabona sê volgens die amptelike berigte moes leerders volgens hul grade in ŉ ry staan om middagete te ontvang. Krummelpap en melk, die leerders se gunstelinggereg, is die dag bedien. “Tydens die opgewondenheid oor die ete het sommige leerders ongeduldig geraak in die rye. Hulle het mekaar begin stamp en stoot en dit het tot ŉ ontwrigting gelei vir dié leerders wat bedien word.” Senior leerders het die pot pap gegryp en dit oor die vloer gesleep om self op te skep. “In die proses het van die pap uitgemors en dit het ŉ verdere ontwrigting veroorsaak.” Die oortreders is Vrydagoggend uitgeken danksy kringtelevisie beeldmateriaal van die skool. “Die leerders is geskors hangende ŉ dissiplinêre ondersoek wat vir 31 Januarie 2023 gereël is.” Matome Chiloane, LUR vir onderwys in Gauteng, het sy misnoeë uitgespreek oor die leerders se gedrag wat kos gemors het wat vir ander leerders bedoel is. “Die skoolvoedingsprogram speel ŉ noodsaaklike rol in die welstand van ons leerders. Dit moet met respek hanteer word en leerders moet onthou dit is ŉ inisiatief waardeur alle leerders gelyke behandeling moet ontvang.” Alexandra High School learners stormed the school kitchen, demanding that they didn’t want to eat phuthu and maas. Learners stormed into the kitchen, took the pots full of food, & started throwing it all over the premises. pic.twitter.com/1axGpRACtA — Man’s NOT Barry Roux  (@AdvoBarryRoux) January 28, 2023